ב"ה
האושפיזין בסידור - ד"ר נעם ארנון
בחג הסוכות אנו "מארחים" בסוכותינו את האושפיזין – אברהם, יצחק יעקב, יוסף, משה, אהרן ודוד (או – משה, אהרן יוסף ודוד). המנהג שמקורו בספר הזוהר (ויקרא, פרשת אמור קג ב) התקבל בכל עדות ישראל. אך האושפיזין "מבקרים" אותנו לא  רק בחג הסוכות, אלא לאורך כל ימי השנה – על דפי סידור התפילה. הסידור, שהופיע באלפי מהדורות ונוסחים, משקף את המסורת והתרבות היהודית לדורותיה, על בסיסה המאוחד וגווניה השונים[footnoteRef:1]. עיון בסידורים מראה כי מחברי התפילות ועורכי הסידורים לדורותיהם העניקו לאושפיזין  - האבות, המייסדים, המנהיגים והנביאים, מקום מרכזי ובולט.  [1:  לתהליך יצירת סידור התפילות הוקדשו מחקרים רבים מאז ראשית מחקר חכמת ישראל, כמו מחקריהם של היינימן, אלבוגן, פליישר, תבורי, ועוד, ואכמ"ל.  ראה לדוגמא בזמן האחרון:  א' ארליך: תפילת העמידה של ימות החול – נוסחי הסידורים בגניזה הקהירית,  תשע"ג. מ' חלמיש: חקרי קבלה ותפילה, תשע"ב. ח' מאק: תפילה ותפילות, תשס"ו. ש' רייף יחד עם ש' גולדין: התפילה היהודית : מבט חדש על תולדות הליטורגיה היהודית, תש"ע, עמ'  134 – 163, ועוד.
] 

  במאמר זה לא נוכל להקיף את כל הנושא, אלא רק לציין אותו, לסקור מספר מקורות, ולהזמין את הקוראים להעמיק בו.
ראשוני האושפיזין הם האבות – אברהם יצחק ויעקב. בתפילה האבות הם עמודי התווך; מספר האזכורים שלהם הוא עצום  - בסידורי כל העדות, בכל התפילות, בכל המועדים. 
הקשר בין האבות לסידור אינו מקרי: בדיון בגמרא (בבלי ברכות כו ב) המסקנה היא שהאבות תקנו את התפילות: "תפילות אבות תקנום, ואסמכינהו רבנן אקרבנות" [footnoteRef:2]. גם בימינו בסידור ע"מ מופיע "לשם יחוד" לפני כל אחת משלש התפילות, המייחס את תיקון התפילה לאחד משלשה האבות. [2:  ראה מאק (הע' 1) עמ' 41 – 43
] 

האבות מופיעים כבר בפתיחת הסידור – ב"עקדה", בפתיחת פסוקי דזמרה – (ב"הודו": "אשר כרת את אברהם ושבועתו ליצחק, וישימה ליעקב לחוק" (דה"א טז)  ולאורך כל התפילה ("על אבותינו ועלינו"... "עזרת אבותינו"...) עד סיומה - "ה' אלהי אי"י שמרה זאת לעולם"... 
ההופעה המרכזית של האבות בסידור היא בתחילת תפילת העמידה – בברכת אבות, הפותחת את שערי התפילה.
 מקור נוסח הברכה הוא בדברי ה' למשה, כדברי המדרש: "מנין שאומרים "ברוך אתה ה' אלהינו ואלהי אבותינו, אלהי אברהם, אלהי יצחק, ואלהי יעקב"?  שנאמר (שמות ג, טו): "וַיֹּאמֶר עוֹד אֱלֹהִים אֶל מֹשֶׁה כֹּה תֹאמַר אֶל בְּנֵי יִשְׂרָאֵל: ה' אֱלֹהֵי אֲבֹתֵיכֶם, אֱלֹהֵי אַבְרָהָם אֱלֹהֵי יִצְחָק וֵאלֹהֵי יַעֲקֹב שְׁלָחַנִי אֲלֵיכֶם; זֶה שְּׁמִי לְעֹלָם וְזֶה זִכְרִי לְדֹר דֹּר" (מכילתא דר' ישמעאל, מסכתא דפסחא טז). תארים אלו תוקנו ע"י אנשי כנסת הגדולה ואין להוסיף עליהם (ברכות לג ב).  לדעת ר"ג "בכל יום אדם מתפלל שמונה עשרה... כנגד י"ח פעמים שאבות כתובים בתורה -  "אברהם יצחק יעקב" (ירושלמי משנה וגמרא ברכות ד ג).
נראה ש"ברכת אבות" נהגה כבר בימי בית המקדש (תוספתא ר"ה ב יז). היא נזכרת במדרש תנאי (מכילתא דר' ישמעאל, לעיל) ובמשנה (ר"ה ד ה - "אבות וגבורות וקדושת השם"). האבות הם יסוד השראת השכינה בעולם: "האבות הן הן המרכבה (לשכינה).  (בראשית רבה מז, שם פב, ועוד). (ה"רגל הרביעית" במרכבה הוא דוד, ראה להלן).
ברכת אבות היא יסוד תפילת העמידה. היא פותחת ב"ברוך'", וכל הברכות שאחריה "סמוכות" אליה, ולכן אינן פותחות ב"ברוך" (טור אורח חיים קי"ג). יש בה  42 מילים כנגד שם מ"ב (טור שם).[footnoteRef:3] [3:  על "ברכת אבות" ראה גם ארליך (הע' 1) עמ' 31 – 42] 

בהלכה נקבעה לברכת אבות חשיבות מיוחדת – חובת כוונה:  "המתפלל צריך שיכוין את לבו בכולן, ואם אינו יכול לכוין בכולן - יכוין את לבו ב"אבות" (בבלי ברכות לד ב). בשו"ע (אורח חיים קא א) נפסק: "ואם לא כיון ב"אבות",  אף על פי שכיון בכל השאר, יחזור ויתפלל". (בימינו רבים נוהגים להקל (טור, רמ"א) אך יש נוהגים כדעת ה"מחבר". המעוניין בקובץ "כוונות ברכת אבות" מוזמן לפנות לח"מ).  
הביטוי "אלהינו ואלהי אבותינו" מופיע מאות פעמים בכל הסידורים והנוסחים. האבות נזכרים רבות בכל מרחבי התפילות (וגם בהקפות, בסליחות, בהושענות, בקינות ועוד) גם בכינויים, כמו "ישני מכפל", "ישני חברון" ובמושגים כמו "זכות אבות", "ברית אבות", "מי שבירך אבותינו", ועוד. 
אברהם
בנוסף לאזכוריו הרבים של אברהם עם יצחק ויעקב, לאברהם גם מקום לעצמו. "ברכת אבות" נחתמת באברהם ("מגן אברהם") כנאמר בתלמוד: "ואעשך לגוי גדול" - זהו שאומרים אלהי אברהם, "ואברכך" - זהו שאומרים אלהי יצחק, "ואגדלה שמך" - זהו שאומרים אלהי יעקב. יכול יהו חותמין בכולן? תלמוד לומר "והיה ברכה" - בך חותמין, ואין חותמין בכולן (פסחים קיז ב). אברהם נזכר בסידורי התפילה השונים פעמים רבות, גם בכינויים שונים (כמו "אברהם רחימא"); בסליחות מופיע הנוסח "עננו אלהי אברהם עננו" (בסליחות) ועוד. 
יצחק
יצחק נזכר בסידורים פעמים רבות; רובן עם אברהם ויעקב, וחלקן לבדו. חלקו ב"עקדה" הוא בולט ("יצחק עקידתא") ובהקשר זה נזכר (בסדור ע"מ) - "תזכור לנו עקדתו של יצחק כאילו אפרו צבור ומונח על גבי המזבח". מקור הביטוי הוא האפר שניתן ע"ג התיבה בתעניות (ירושלמי תענית ב א). ב"הודו" בשחרית נזכר "ושבועתו ליצחק" (דה"א טז); נוסח מקביל אך שונה מופיע בברכות ברית מילה – "ושבועתו לישחק" (תה' קה ט) (ראה "הרחב דבר", ברא' כא ג). נוסח ייחודי הוא "ופחד יצחק עננו" (בסליחות). 
יעקב 
יעקב מופיע פעמים רבות, עם אברהם ויצחק או לבדו; לעתים השם "יעקב" מתייחס לאב יעקב, ולעתים לעם ישראל כולו ("כי יעקב בחר לו יה ישראל לסגולתו" (תה' קלה) "בית יעקב מעם לועז" (תה' קיד). השם בולט בפתיחת הסידור –"מה טובו אהליך יעקב" (במ' כד) ולאורך כל התפילות "תתן אמת ליעקב" (מיכה ז), "משגב לנו אלהי יעקב סלה" (תה' מו), ועוד. במוצ"ש מופיע המזמור "אמר ה' ליעקב" ובו 22 פסוקים. 
מדרש חז"ל מעניק ל"קריאת שמע" משמעות מיוחדת, הקשורה ליעקב אבינו, הטמון במערת המכפלה: "בשעה שהיה יעקב אבינו נפטר מן העולם קרא לבניו אמר להם: שמא יש בלבבכם מחלוקת על הקב"ה? אמרו לו: "שמע ישראל אבינו, כשם שאין בלבך מחלוקת על הקב"ה, כך אין בלבנו מחלוקת, אלא  - "ה' אלהינו ה' אחד! (דב' ו) ", אף הוא פירש בשפתיו ואמר: "ברוך שם כבוד מלכותו לעולם ועד"... וזה הוא שישראל משכימים ומעריבים בכל יום ואומרים: "שמע ישראל אבינו ממערת המכפלה (!)  אותו דבר שציויתנו עדיין הוא נוהג בנו: "ה' אלהינו ה' אחד" (ב"ר צח).
משה
משה מוזכר בציוויים על הקרבנות והקטרת לפני התפילה ("וידבר ה' אל משה לאמר" (שמ' ל, ויק' ו, במ' כח). בסידורי ע"מ נאמר לפני שחרית הפרק "פתח אליהו" (מהקדמה ל"תיקוני הזוהר", פרק יז): "רעיא מהימנא אנת ואבהן הקיצו ורננו... מיד קם רעיא מהימנא ואבהן קדישין עמיה". בפסוקים לילדים לפני שחרית מובא הפסוק "תורה ציוה לנו משה" (דב' לג).
קריעת ים סוף מופיעה בסידורים פעמיים בתפילת כל יום -  הן בסיום "פסוקי דזמרה" (לפני ק"ש)  והן אחרי ק"ש, לפני תפילת העמידה. בשתיהן מופיע משה באופן בולט: בתחילת שירת הים - "ויאמינו בה' ובמשה עבדו...אז ישיר משה ובני ישראל" (שמ' יד – טז) ולפני העמידה בשחרית ובערבית  – "משה ובני ישראל לך ענו שירה". בערבית בחגים נוסף "וידבר משה את מועדי ה'"; בשחרית בשבת נוספת "תפילה למשה" (תה' צ). תפילת העמידה בשחרית בשבת פותחת ומבוססת על משה: "ישמח משה במתנת חלקו כי עבד נאמן קראת לו, בעמדו לפניך על הר סיני"...משה מוזכר בפתיחת ההיכל – "ויהי בנסוע הארון ויאמר משה", בברכות ההפטרה – "הבוחר בתורה ובמשה עבדו", במוסף – "כמו שכתבת עלינו בתורתך ע"י משה עבדך",  ב"סליחות" פעמים רבות, ועוד.
אהרן
האזכור המרכזי של אהרן הוא כמובן בברכת כהנים, שנוסחה מבוסס על תלמוד בבלי (סוטה  לט א): "מאי מברך? "אשר קדשנו בקדושתו של אהרן וציוונו לברך את עמו ישראל באהבה". בפרשת הקטורת  נאמר "והקטיר עליו אהרן...ובהעלות אהרן את הנרות"... (שמות ל). בליל שבת נאמר "משה ואהרן בכהניו" (תה' צט); אהרן מוזכר  ב"הלל" – "יאמרו נא בית אהרן" (תה' קטו) בסליחות ("רחמנא אדכר לן אהרן כהנא.., מי שענה אהרן במחתה הוא יעננו), פעמים רבות בקינות ע"מ ("משה ירעני אהרן ינחני") ועוד.  
דוד
דוד הוא "הרגל הרביעית במרכבה" (זוהר ואתחנן רסב ב), המחבר העיקרי של ספר תהילים, ומוזכר בסידורים פעמים רבות מאד. האזכורים החשובים ביותר הם בברכות: בברכת "ברוך שאמר" לפני פסוקי דזמרה – "משובח ומפואר...ובשירי דוד עבדך", בעמידה בכל יום – "את צמח דוד עבדך מהרה תצמיח", ובברכות ההפטרה -  "שמחנו ה' אלהינו... במלכות בית דוד משיחך, במהרה יבוא ויגל לבנו... ברוך אתה ה' מגן דוד". בכך מקביל מעמדו של דוד לזה של אברהם, שגם בשמו מסתיימת ברכה -  "מגן אברהם". דוד נמצא במרכז תפילות ימים נוראים ("וצמיחת קרן לדוד עבדך"). המזמור המוכר והנפוץ בסידור "אשרי יושבי ביתך" (תה' קמד - קמה) מופיע במאמר חז"ל כ"תהילה לדוד", ועליו נאמר (ברכות ד ב) – "כל האומר תהלה לדוד בכל יום שלש פעמים - מובטח לו שהוא בן העולם הבא". מזמורי תהילים רבים ומרכזיים בסידור התפילה נושאים את שמו של דוד, כגון "לדוד מזמור לה' הארץ ומלואה" (תה' כד), "מזמור לדוד ה' רועי" (תה' כג), "למנצח מזמור לדוד, יענך ה'" (תה' כ), ועוד. פסוקי דזמרה מסתיימים ב"ויברך דויד" (דה"א טז);  ב"תחנון" מוזכר  - "ויאמר דוד אל גד" (שמ"א כד) או "לדוד אליך ה' נפשי אשא" (תה' כה). דוד מופיע ב"יעלה ויבא", בברכת המזון בכל יום, בברהמ"ז בסוכות ("הרחמן יקים לנו את סוכת דוד הנופלת"), בחודש אלול (ובע"מ בכל יום) נאמר "לדוד ה' אורי" (כז) ועוד.

שלא כאושפיזין הקודמים, מספר האזכורים של יוסף בסידורים הוא מועט ביותר: בשיר של יום חמישי (תה' קפא) מוזכר "עדות ביהוסף", בפסוקי ברכה במוצ"ש – "תהיינה לראש יוסף ולקדקד נזיר אחיו" (ברא' מט). יוסף מופיע מספר פעמים בסליחות (עמ) -  "רחמנא אדכר לן זכותיה דיוסף צדיקא" (נוסח זה מופיע גם בתפילת יום כיפור קטן (א), "עשה למען זכות יוסף אסיר צדיקך", "דעני ליוסף בבית אסירי ענינן", ובסליחות (א) – "אולי ירחם שארית יוסף", "מי שענה ליוסף בבית האסורים הוא יעננו". 
הגורם למיעוט אזכור יוסף בסידור טעון מחקר. ניתן להציע השערה כי בתקופת חז"ל, זמן היווצרות בסיס סדר התפילות, היה אזור השומרון, כולל קבר יוסף, בשליטה שומרונית, והדבר הביא לניתוק רגשי ותודעתי ממנו. בדורנו יש מקום לתיקון מצב זה, בבחינת "עוד יוסף חי", להתחיל לתכנן הוספת פרקים ומקורות על יוסף לסידורי התפילה, ולהשלים את הופעת כל האושפיזין בתפילות ישראל.   
